ตลาดหุ้นเอเชียปรับตัวขี้นบ่ายนี้ นักลงทุนจับตาประชุมยูโรกรุ๊ป
ตลาดหุ้นเอเชียปรับตัวสูงขี้นในการซื้อขายช่วงบ่ายวันนี้ ขณะที่นักลงทุนรอดูผลการประชุมของรัฐมนตรีคลังยูโรโซนในวันนี้
24 มิ.ย. 2558

ผู้สื่อข่าวรายงานว่า ตลาดหุ้นเอเชียปรับตัวสูงขี้นในการซื้อขายช่วงบ่ายวันนี้ ขณะที่นักลงทุนรอดูผลการประชุมของรัฐมนตรีคลังยูโรโซนในวันนี้
โดยดัชนี MSCI Asia Pacific บวก 0.2% เมื่อเวลาประมาณ 12.50 น.ตามเวลาโตเกียว เมื่อวันจันทร์ที่ผ่านมา การประชุมรัฐมนตรีคลังยูโรโซน หรือยูโรกรุ๊ป เกี่ยวกับหนี้กรีซได้สิ้นสุดลง โดยที่ประชุมให้การขานรับต่อข้อเสนอของกรีซ แต่ก็ขอเวลาอีกหลายวันเพื่อศึกษารายละเอียดในข้อเสนอดังกล่าว เพื่อพิจารณาว่าจะผ่านความเห็นชอบหรือไม่ โดยรัฐมนตรีคลังยูโรโซนจะประชุมกันอีกครั้งภายในสัปดาห์นี้
ทั้งนี้ ยูโรกรุ๊ปมีกำหนดจะประชุมกันอีกครั้งในวันนี้ในความพยายามที่จะบรรลุข้อตกลงเพื่อคลี่คลายวิกฤตหนี้กรีซ โดยนับเป็นการประชุมครั้งที่ 3 ในรอบ 1 สัปดาห์
ขณะเดียวกัน นายมอริตซ์ เครเมอร์ หัวหน้าฝ่ายจัดอันดับความน่าเชื่อถือของสแตนดาร์ด แอนด์ พัวร์ (S&amp;P) ระบุว่า S&amp;P คาดการณ์ว่า กรีซจะยังคงอยู่ในยูโรโซน และสหภาพยุโรปในช่วงสิ้นปีนี้ ถึงแม้ว่าการบรรลุข้อตกลงกับเจ้าหนี้จะไม่ได้ช่วยแก้ไขปัญหาของประเทศก็ตาม การคาดการณ์พื้นฐานของเราคือ กรีซจะยังคงอยู่ในยูโรโซน และสหภาพยุโรป
สำหรับข้อมูลเศรษฐกิจสหรัฐที่จะมีการเผยแพร่คืนนี้ ได้แก่ สต็อกน้ำมันรายสัปดาห์จากสำนักงานสารสนเทศด้านพลังงานสหรัฐ (EIA) และจีดีพีขั้นสุดท้ายไตรมาส 1/2558